قیسقانجلیق
ویلیام فاکنر
چئویرن: علی شرین
– یئنه ده توخویورسان؟
قادین باشینی قالدیردی, اونون هامار دییرمان صیفتی واردی.. ملایم قونور گؤزلری آنی اولاراق ارینین باخیشلاری ایله راستلاشدی. تئز ده گؤزلرینی اوندان چکدی و باشینی آشاغی سالیب اوز ایشی ایله مشغول اولماغا باشلادی.
– گؤردویون کیمی عزیزیم.
– ائله هئی توخویورسان! اؤزونه باشقا بیر مشغولیت تاپسان آ.
قادین کؤکسونو اؤتوردو. جاواب وئرمهدی.
– نییه دینمیرسن, هه؟ – اری ال چکمهدی-یوخسا دیلین- آغزین قورویوب.
– آخی سن اؤزون, تونیو تاپشیردین کی, یوخاری دا اؤز اوتاغیم دئییل, بوردا اوتوروم- قادین باشینی قالدیرمادان جاواب وئردی.
– پاه! بوردا بیر آوارایا پول وئریب خانیم کیمی بوردا ایلهشدیریم. اودا لاققیرتی وورسون, هه؟
یاغا بولانمیش اؤنلوک تافان اؤز ایشینین ماهر اوستاسی اوجابویلو گنج اوفیسیبانت اونلارا یاناشیب حاق- حساب قبضینی و بئش دولارلیق کاغیذ پولو اوستولون اوستونه قویدو. قادین پولون اونا اوزاتدی و بیر آنلیغا باخیشلاری اونون اؤزونده ایلیشیب قالدی. اوفیسیانت ساکت باخیشلا اونون ارینی سوزدو. اونون باخیشیندا استهزالی بیر تبسّوم پارلاییب, تئزده یوخ اولدو. ارینین اوستول اوزهرینده اوزانیقلی الی بیاختیار دویونلندی. او نسه تعجّوبلو بیر شئیی ایلک دفعه گؤرورموش کیمی بارماقلارینین گرگینلیکدن آغارمیش سوموکلرینه باخدی و دوداق آلتی سؤیوش سؤیدو. قادین باشینی قالدیردی و سویوق باخیشلارلا اونو سوزدو.
– آخماق اولما آنتونیو.
آنتونیو اؤزونو قیشقیرماقدان گوجله ساخلاییردی.
– بو هله چوخ داوام ائدهجک؟
– بونو من سندن سوروشمالییام. هله آجیغینی مندن چوخلو چیخاجاقسان؟
– سنین, سنین بو ریاکارلیغین … او, حددتله پیچیلدادی. اونون خیردا گؤزلری غضبدن آلیشیب یانیردی. قادین سکسکهلی حالدا اطرافینا گؤز گزدیریردی.
– یاواش- دئدی- جاماعات باخیر. آخی مندن نه ایستهییرسن؟ بلکه یوخاری قالخیم, هه؟
ارینین صیفتی واهیمهلی ایفاده آلمیشدی.
یوخ! – اودا اؤزونو ساخلایا بیلمهیرک قیشقیردی. درحالدا سسینی آلچالدیب داوام ائتدی.
– داها من دؤزه بیلمیرم, ائشیدیرسنمی؟
او سسینی بیرآزدا آلچالدیب پیچیلتییا کئچدی. – واللاه اؤلدورهرم سنی.
قادین یئنه باشینی آشاغی سالیب توخوماغینا داوام ائتدی.
– حالین هئچ اؤزونده دئییل. گاه دانیشیر, گاه قیشقیریر, گاهدا سؤیوش سؤیورسن. آخی نییه؟
– نییهسینی سن چوخ گؤزل بیلیرسن.
– من؟ منیم هانسی حرکتیم سنی اؤزونو بئله آپارماغا وادار ائدیر؟
آخی منی سن ندن قیناییرسان؟ مگر من سنه یاخشی عؤمور- گون یولداشی اولمامیشاممی؟ مگر من سنین بوتون ایستکلرینی یئرینه یئتیرمهمیشممی؟ سن اؤزون یاخشی بیلیرسن کی, من هر آخشام بوردا هئچده اؤز خوشوملا اوتورمورام. سنین بو قیسقانجلیغین آغلینی لاپ الیندن آلیب.
– یاخشی, یاخشی! من سنی خبردار ائلهدیم. داها هئچ نه دئمهیهجهیم.- او گؤزلرینی اوستولدان- اوستولا گزدیردی. اوفیسیانت اوز چیرکلی اؤنلویونده قاش- قاباقلی حالدا کیچیک چللکلردهکی سولغون پالمالارین آراسیندا گؤرونوب یوخ اولدو, تانیش اولمایان تکبّورلو قوناقلار خدمت ائدیر, دایمی مشتریلرینین سالامینا قیساجا جاواب وئریردی. یاراشیقلی, اوجا بویلو اوفیسیانت اللی و چئویک ترپهنیردی. او, نزاکتلی و خوشرفتار ایدی. آنتونیو ایستر- ایستهمز بو گنجین قیوراق, اینجه حرکتلرینی اؤزونون یؤندمسیز یئریشی ایله مقایسه ائتدی و کینی قایناییب جوشدو. اوفیسیانت بیر ده اونلارین اوستولونا یاخینلاشدی. زالا گؤز گزدیردی. و آنتونیو هله آروادینا طرف اییلمهمیش آنی اولاراق باخیشلاری قادینین صیفتینه زیللندی. ائله بو آن آنتونیو اوفیسیانتا طرف یئریدی. گؤزلرینه سانکی دومان چؤکموشدو. او اؤز آددیملارینی بئله ائشیتمیر، آیاقلاری دوشهمهلری حیس ائتمیردی. باشینی آشاغی دیکمیش آروادی ایسه اولکی یئرینده اوتوراراق اوز مشغولیتیندهایدی. اوستولون اوستونده, ایچریسینده دیش قوردالایان اولان کیچیک بیر گولدان واردی. آنتونیو اوستولا طرف اییلهرک- غیر-ی ارادی گولدانی الینه گؤتوردو و بارماقلارینی سیخدی. گولدان خیرچیلدایاراق پارچا- پارچا اولدو, آغاج دیش قوردالایانلار اطرافا سپهلندی. اونون بارماقلاری آراسیندا نازیک- قیرمیزی خط عمله گلدی و بو قیرمیزی خط اوزاناراق الینین آرخا طرفینه کئچدی.
– او سنه نه دئدی؟- سوروشدو.
قادین باشینی قالدیردی. باخیشلاری توققوشدو. قادینین گؤزلری بیردن بؤیودو, سانکی حدقهسیندن چیخاجاقدی.
– بورا باخ!- او ساکت طرزده دیللندی- دئیهسن سن لاپ آغلینی ایتیرمیسن. دی گؤروم مندن نه ایستهییرسن؟ مگر سن اؤزون منی بوردا اوتورتمادینمی؟ من کی, بونو سندن خواهش ائتمهمیشم. من ده نه واختسا بیر گون – دیرریک تاپمالییام, یا یوخ؟ آلتی آیدیر کی, گونومو گؤی اسکییه بوکموسن. گئجه- گوندوز زهلهمی تؤکورسن. بوتون بونلارا سون قویولمالیدیر, یا یوخ؟ اؤزونو ییغیشدیریب آدام کیمی آپارماسان مندن الینی, ایکیسیندن بیرینی سئچ. آنجاق یاددا ساخلا کی, بو آخیرینجی دفعه اولاجاق. من سنه یاخشی عؤمور- گون یولداشی اولموشام. اؤزونو اولکی تک آپارسان, بوندان سونرادا اولارام. آنجاق بو گونکو منظره بیر ده تکرار اولسا, داها منیم آدیمی توتما.
آنتونیو چئوریلدی سرخوش و یوخودا گزن آداملار سایاغی کنارا آددیملادی. اوفیسیانتین یانیندان اؤترکن معصوم, همده معناسیز بیر تبسّوم یئنیدن اونون حیسلرینی جوشدوردو. او باشیایله اوفیسیانتا قیساجا ایشاره ائتدی و مطبخدن کئچهرک آرخا حیطه چیخدی. اورادا دایانیب گؤزلمهیه باشلادی. آرتیق تیترهمهیینین قارشیسینی آلماغا طاقتی چاتمیردی. اوفیسیانت اونون آردینجا چیخدی. و داریسقال قارانلیق حیهطده چکینمهدن اونونلا یاناشی دوردو. او, آنتونیودان هوندوردو. اونون سربست دوروشو دؤیوشوندن اول قیلینج اوینادانین وضعیتینی آندیریردی.
– بورا باخ- آنتونیو دیللندی. اونون سسی تیترهییردی- من هر شئیی بیلیرم. اوردا سیزین آرانیزدا نه اولوب؟
– اونسوز دا هر شئیی بیلیرم. دی گوروم سیزین آرانیزدا نه اولوب؟
– بیزیم آرامیزدا هئچ نه اولماییب. آنجاق بیز ایکیمیز ده بئله حساب ائدیریک کی, سنین باشینا هاوا گلیب.
– چرنلمه.
– «چرنلمه» سن بونو منه دئییرسن؟ منه چرنچی دئییرسن؟
گنج اوفیسیانت ایرهلی شیغیدی. آنتونیو اؤزوندن آسیلی اولمایاراق گئری چکیلدی. قورخاقلیغینا گؤره اورهیینده اوز- اؤزونه نیفرت اوخودو.
– آخی من بیلمهلییم, یا یوخ؟ آز قالیر آغلیمی ایتیرم.
– اونسوزدا آغلینی ایتیرمیسن. بئله اولماسایدی سنین جانینی آلاردیم. بورا باخ ائی موردار دونوز, بیل کی, بیزیم آرامیزدا هئچ بیر شئی یوخدور. بونا آند ایچه بیلهرم. آنجاق قادینا یازیغیم گلیر. من سنین باشینین اوستونده اونا نه دئدیم کی, سن ائشیتمهیهسن؟ اگر او قادین کیمیسه اؤزونه جلب ائدیرسه, هر حالدا او آدام من دئییلم. بونو اونا گؤره دئییرم کی, منیم اونا یازیغیم گلیر. هر گون سنین کیمیسینین شیلتاقلیغینا دؤزن باشقا بیر قادینادا منیم یازیغیم گلردی.
– ائله ایندیجه سن اونا نه دئدین؟
گنج اوفیسیانت اونون صیفتینه بیر سیلله چکدی. آنتونیو دال- دالی چکیلدی.
– من سنی اؤلدورهرم!- دئیه باغیردی.
– باجارمازسان, – دئیه اوفیسیانت دیللندی. – سن منی یالنیز نامردجهسینه اؤلدوره بیلرسن. بس اوندا سنین بارهنده نه دوشونرلر؟ آروادین سنی نامرد آدلاندیرسا خوشونا گلرمی؟ ایت اوغلو- ایت!
تک قالمیش آنتونیو اورهیینی سویوق دیوارا سؤیکهدی. او چتین نفس آلیردی. اؤز حیرص- حیللهسینه گؤره قورخاقلیغینا و کین- کودورهتینه گؤره اؤزونه نیفرت یاغدیریردی. بو حقیقت ایدی. اوفیسیانت اؤلدوره بیلمزدی. او باشینی قالدیردی و بو داریسقال حیط اوزهرینده سانکی محکم ایپک کیمی تاریم چکیلمیش اولدوزلو سمایا باخدی. اولدوزلار اوشاقلیغیندان اوزاق سیجیلییادا گؤردویو همین اولدوزلاردی. اوندا او, بالاجا بیر اوغلان اوشاغی ایدی و حیات ساده, گؤزل و قایغیسیز ایدی.
اؤلدوره بیلمز! اولوم فیکری اونو هئچ راحات بوراخمیر. آنجاق او بیلیردی کی, داها اوندان سونرا آروادینین اوزونه باخا بیلمز. بیلیردی کی, آتا اوجاغیندان اونا یئنیجه پناه گتیرمیش اونون اوچون بوتون دونیادا حیاتین اؤزوندن بئله قیمتلی اولان بو قادین – اونون اوجباتیندان کی, بو حادثه باش وئرهجکدی- اونو هئچ واخت باغیشلاماز. آنتونیو. آرتیق یاشا دولدوغو, کیفیرلشدییی و کؤکلدییی حالدا, او هله جاوان و خوشا گلیملی ایدی.
آنتونیو کیمی باشقا کیشیلرین ده اونا مئیل گؤسترمهسی مگر تعجّوبلودورمو؟ مگر تعجّوبلودور کی, کیشیلر گؤزلرینی اونون اسمر صیفتینه قیرمیزی دوداقلارینا, شهوه کیمی قاپ- قارا ساچلارینا زیللهییرلر؟ بس او؟ اونلارین دقتینی جلب ائتمک اوچون بیر شئی ائدیرمی؟ یوخ! اؤزونون دئدییی کیمی قادین اونا یاخشی عؤمور- گون یولداشی اولموشدو. کؤچوب گئتمک. یگانه چیخیش یولو بودور. اونو باشقا شهره آپارماق. یئنی شرایطده تانیش اولمایان آداملار آراسیندا داها قایغیسیز یاشایا بیلیرلر. او بئلهده ائدهجک. او یئنیدن باشینی قالدیریب یوخاریدا سایریشان, اونون طالعی تک قارما- قاریشیقلی اولان اولدوزلارا باخدی. ترلی دریسینده سرین گئجه کولهیینین تماسینی حیس ائتدی و کؤکسونو اؤتوردو. آخیر کی, بیر قرارا گلمیشدی. آروادی دئمک اولار کی, راضیلاشدی. بو پلانی قادینین والدینلری مذاکره ائتدیلر و بئله بیر آددیمین ضروریلییینه اونلاری ایناندیردیلار. و یقین کی, قادین هردن بیر اؤز والدینلرینه ارینین گئت- گئده آرتان بو قیسقانجلیغی و حیرصی- حیگگهسی بارهده معلومات وئریرمیش. اودور کی, بو قرار او قدرده والدینلرینی تعجّوبلندیرمهدی. عمومیتله اونلار آنتونیونو آغیللی حساب ائدیردیلر. سارسیدیجی قیسقانجلیق خستهلییینه توتولانادک ایسه اونا حتّا خوشرفتار, سؤزله یاخشی ار کیمی کی, اونون هر بیر فیکرینه شریک اولور. دئدیکلری ایله راضیلاشدیلار. بو قرارا گلدیکدن سونرا آنتونیو اؤزونو یاخشی آپارماغا باشلادی. ایشلری او قدر روان گئدیردی کی, او حتّا قرارینی دییشمهیه بئله حاضردی, لاکین آروادی فیکریندن دؤنمزدی. رئستورانی ساتماق فیکری اورتایا چیخدیقدا همین او اوجابویلو گنج اوفیسیانت اونو آلماغا حاضر اولدوغونو بیلدیردی. آنتونیو ایله اونون آراسیندا مناسبت هلهده گرگین ایدی. آنتونیو هر وجهله اوندان چکینیردی. اونلار قییمت مسلهسینده راضیلاشما اوچون بیر- بیری ایله اونسیته گیرمک مجبوریتینده قالدیقدا. مشتری اؤزونو ائله آپاردی کی, سانکی هئچ نه اولمامیشدی. اونون آقایانا گولوشوم همینکی گولوشویدو. اونون بو گولوشو, توتغون صیفتینده دیشلرینین پاریلتیسی آنتونیونو تبدن چیخاردی. اؤزونون دوشوندویو کیمی, سؤنوب اؤلهزیمیش کین و قورخو حیسّی یئنیدن آلوولانیردی.
بو دفعه اوفیسیانت اولکیندن ده ملایم و نزاکتلی ایدی. او سینیورا وداع هدیهسی باغیشلاماق فیکرینده اولدوغونو, بیلدیردی و بو فیکیرده ائله نزاکتله عنادکارلیق گؤستریردی کی, اونلار امتناع ائده بیلمیردیلر. نهایت، گوناورتا آنتونیو ایله اوفیسیانت هدیه سئچیب آلماق اوچون شهره چیخدیلار. جاوان اوغلان بیر دوزوم بوللور مونجوق و یا مئدالیون هدیه ائتمک ایستهییردی. بو جور شئیلر ساتیلان آنتیکوار ماغازاسینا داخیل اولدولار. پیشتاختا اوزهرینده اوست- اوسته قالاق- قالاق شکیل، گولدان، اویونجاق، قادین زینت شئیٌلری، تونج اشیالار و قدیم سیلاحلار ییغیلمیشدی. اوفیسیانت نظرده توتدوغو شئیلری گؤتور- قوی ائدیب آلماق ایستهدییی مدتده آنتونیو ساکیتجه کناردا دورموشدو. آلیجی پنجرهنین یانیندا دایانمیشدی. یوخاری قالخمیش الیندن مونجوغون ساپی ساللانیردی. باشی قاریشیق اولان اوفیسیانتین مدافعهسیز اولدوغونو آنتونیو ایندی درک ائتدی و ایلک دفعه ایکیلیکده بیر اوتاقدا اولدوقلاری بیر آندا اونو سانکی یوخودان آییلتدی. رقیبینین حیاتی ایندی اونون الینده ایدی. همین آنداجا اونون الی بیاختیار پیشتاختا اوزهرینده اوست- اوسته ییغیلمیش جیر- جیندیر آراسیندا مناسب سیلاح آختارماغا باشلادی. لاکین داخیلینده هانسی بیر قووهسی اونون بئینیندهکی بو آنی فیکیردن داشینماغا سؤوق ائدیردی. آخی هر شئی یولونا قویولموشدو. صاباح او بو شهردن کؤچوب گئدهجک و بو آدامی بیر داها گؤرمهیهجکدی. یوخ، آشنا، دئمزسنمی آلداتدیم؟
آنتونیو اله چوخ راحات یاتان بو قدیم تاپانچاسینین اصل اؤلوم ساچان بیر آلت اولدوغونو خیالیندان کئچیردی- باخ بئله- و آغیر- آغیر تاریخین پاسلی یادگارینی الینه آلدی. باشبارماغی ایله چاخماغی آیاغا چکدی و تاپانچاسینین اوتوز ایلده ترپنمهین یایی محکم سیخیلماغا باشلادی. «باخ بئله»! – دئیه آنتونیو اونون نییتیندن خبرسیز اولان، اوللر بیر دفعه اؤلدورمک ایستهدییی اوفیسیانتی نیشان آلاراق اؤز- اؤزونه پیچیلدادی. و تتییی چکدی. کیچیک اوتاغی گورولتو بورودو. لولهدن آلوو ایلدیریم کیمی باییرا شیغیدی. گنج اوفیسیانت اولجه شوشه وازلارلا و قدحلرله دولو اولان پیشتاختانین اوزهرینه سریلدی، سونرا ایسه سوروشوب دوشمهیه دوشدو. الینده داغیلمیش سیلاح اولان، دایانیب پولیس گلنهدک قیشقیران آنتونیونون سسی اوتاغی باشینا گؤتورموشدو.
azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab